Dr. D. Y. Patil College of Pharmacy मध्ये रौप्यमहोत्सवी वर्षानिमित्त भव्य माजी विद्यार्थी मेळावा उत्साहात

Mahaenews A link to your homepage with your site title as anchor text
पिंपरी-चिंचवड: आकुर्डी येथील डॉ. डी. वाय. पाटील औषधनिर्माणशास्त्र महाविद्यालयाच्या रौप्यमहोत्सवी वर्षानिमित्त माजी विद्यार्थी संघटनेतर्फे आयोजित भव्य माजी विद्यार्थी मेळावा उत्साहपूर्ण वातावरणात पार पडला. विविध वर्षांच्या तीनशेहून अधिक माजी विद्यार्थ्यांनी उत्स्फूर्त सहभाग नोंदवत स्नेह, आठवणी आणि संवादाने भरलेला अविस्मरणीय सोहळा अनुभवला.

या कार्यक्रमासाठी प्रमुख अतिथी म्हणून Alkem Laboratories Limited चे उपाध्यक्ष (मार्केटिंग व सेल्स) समीर श्रीवास्तव उपस्थित होते. तसेच महाविद्यालयाच्या प्रशासकीय मंडळाचे सदस्य डॉ. रमेश जुनेजा (एम.डी. व सीईओ, BJW Healthcare Pvt. Ltd.) यांची उपस्थिती लाभली. माजी विद्यार्थी संघटनेचे अध्यक्ष व 3M India Healthcare Pvt. Ltd. मध्ये हेल्थकेअर सेल्स क्षेत्रातील व्यावसायिक विशाल सेनगावकर, तसेच तळेगाव दाभाडे नगरपरिषदेचे आयुक्त गिरीश दापकेकर यांच्यासह अनेक मान्यवरांनी कार्यक्रमास हजेरी लावली.

हेही वाचा : पीसीपीच्या आर्य माडीवाले याला “ग्रॅव्हिटी २के२६ – पिच परफेक्ट” स्पर्धेत द्वितीय क्रमांक

कार्यक्रमादरम्यान विविध बॅचमधील माजी विद्यार्थ्यांनी आपल्या महाविद्यालयीन जीवनातील आठवणींना उजाळा देत भावनिक वातावरण निर्माण केले. परस्पर संवादातून नेटवर्किंग वाढविण्यावर विशेष भर देण्यात आला. माजी विद्यार्थ्यांसाठी मनोरंजनात्मक कार्यक्रमांचे आयोजन करण्यात आले होते. यात मजेदार खेळ, संगीत, सांस्कृतिक सादरीकरणे आणि मुक्त संवाद सत्राचा समावेश होता.

यावेळी मार्गदर्शन करताना महाविद्यालयाचे प्राचार्य डॉ. निरज व्यवहारे यांनी माजी विद्यार्थी हे संस्थेचे खरे बळ असल्याचे नमूद केले. त्यांच्या अनुभवाचा सध्याच्या विद्यार्थ्यांना मोठा लाभ होऊ शकतो, असे सांगत विविध क्षेत्रात कार्यरत असलेल्या माजी विद्यार्थ्यांनी करिअर मार्गदर्शन, इंटर्नशिप आणि रोजगार संधी उपलब्ध करून देण्यासाठी पुढाकार घ्यावा, असे आवाहन त्यांनी केले. उद्योग–शैक्षणिक सहकार्य वाढविण्यात माजी विद्यार्थ्यांची भूमिका महत्त्वाची राहील, असेही त्यांनी स्पष्ट केले.

माजी विद्यार्थ्यांनी मनोगत व्यक्त करताना महाविद्यालयामुळे आपला सर्वांगीण विकास झाल्याचे सांगितले. गेल्या २५ वर्षांतील संस्थेच्या उल्लेखनीय प्रगतीबद्दल समाधान व्यक्त करत भविष्यातील वाटचालीसाठी संपूर्ण सहकार्य देण्याचे आश्वासन त्यांनी दिले. मेळाव्याच्या उत्कृष्ट नियोजनाबद्दल महाविद्यालयाचे कौतुकही करण्यात आले. या कार्यक्रमाचे नियोजन माजी विद्यार्थी संघटनेच्या सचिव डॉ. शुभांगी दसवडकर, खजिनदार डॉ. सारिका निकम, डॉ. सोनाली महापराळे, प्रा. मुकेश मोहिते आणि प्रा. अश्विनी गावीत यांनी केले. कार्यकारी समितीचे अध्यक्ष ललित निमेकर यांनी विशेष परिश्रम घेतले. कार्यक्रमाचे सूत्रसंचालन वैभवी कुलकर्णी आणि श्रेयसी देशमुख यांनी प्रभावीपणे पार पाडले. हा मेळावा माजी विद्यार्थी, शिक्षक आणि विद्यार्थ्यांमधील नातेसंबंध अधिक दृढ करणारा ठरला असून भविष्यात अशा उपक्रमांमुळे महाविद्यालयाच्या प्रगतीस निश्चितच चालना मिळेल, अशी भावना संस्थेचे संचालक रिअर ॲडमिरल अमित विक्रम (नि.) यांनी व्यक्त केली.

माजी विद्यार्थी मेळावा : उद्योग–शैक्षणिक दुवा अधिक बळकट करणारा उपक्रम

रौप्यमहोत्सवी वर्षानिमित्त आयोजित मेळावा हा केवळ स्नेहसंमेलन न राहता उद्योग आणि शिक्षण क्षेत्रातील दुवा मजबूत करणारा व्यासपीठ ठरला. विविध औषधनिर्माण व आरोग्य क्षेत्रात कार्यरत असलेल्या माजी विद्यार्थ्यांच्या उपस्थितीमुळे विद्यार्थ्यांना प्रत्यक्ष उद्योगजगताशी संपर्क साधण्याची संधी मिळाली. करिअर मार्गदर्शन, इंटर्नशिप, प्लेसमेंट आणि संशोधन सहकार्य यांसारख्या संधींसाठी माजी विद्यार्थ्यांचे नेटवर्क प्रभावी माध्यम ठरू शकते. त्यामुळे संस्था केवळ शैक्षणिक केंद्र न राहता उद्योगाभिमुख कौशल्य विकासाचे केंद्र म्हणून अधिक सक्षम होण्यास मदत होते.

संस्थेच्या गुणवत्तावृद्धी आणि ब्रँड मूल्य वृद्धीसाठी महत्त्वपूर्ण पाऊल

२५ वर्षांच्या प्रवासात संस्थेने केलेल्या प्रगतीचा आढावा घेताना माजी विद्यार्थ्यांचा सक्रिय सहभाग हा संस्थेच्या गुणवत्तावृद्धीचा निर्देशक ठरतो. विविध क्षेत्रात उच्च पदांवर कार्यरत असलेले माजी विद्यार्थी संस्थेच्या प्रतिमेला बळकटी देतात. त्यांचा अनुभव, अभिप्राय आणि सहकार्य यामुळे अभ्यासक्रम सुधारणा, उद्योगसहभाग, संशोधन प्रकल्प आणि सामाजिक उपक्रमांना चालना मिळू शकते. अशा मेळाव्यांमुळे संस्थेचे ब्रँड मूल्य वाढण्यासोबतच भावी विद्यार्थ्यांसाठीही आकर्षण निर्माण होते, ज्याचा दीर्घकालीन परिणाम संस्थेच्या सर्वांगीण विकासावर होतो.

महाईन्यूज-X वर फॉलो करा : महाईन्यूजला instagram वर फॉलो करा